Verslag wys dié motors se onderdele die duursteFoto: Pixabay Die jongste AA-Kinsey-verslag wys dat die pryse van sommige voertuigonderdele wel gedaal het, maar veral onderdele soos kopligte en wielvellings se pryse aansienlik gestyg het. Malcolm Kinsey en die AA het onlangs hul 2020-verslag bekend gemaak wat as riglyn kan dien oor watter voertuie se onderdele uitermatig duur is en jou kan help om die regte voertuig vir jou sak te kies. Daar is nege kategorieë, naamlik intree, kompak, gesin, kompak-kruismodel, kruismodel, luukse kruismodel, dubbelkajuit, enkelkajuit en luuks. Die onderdele word in drie afdelings ingedeel: diensonderdele, instandhoudingsonderdele en bakpanele. Die totaal van die drie afdelings word bymekaar getel en as ŉ persentasie van die verkoopprys van die voertuig uitgewerk. Intree: In dié segment is die Figo die goedkoopste as persentasie van sy koopprys en die Renault Kwid die heel goedkoopste in terme van randwaarde. Die Kia Picanto val heeltemal uit die bus met dubbel die koste en meer as dubbel die persentasie as dié van die Figo. Kompak: In dié segment is dit weer ŉ Ford wat wen met 29,9% van sy verkoopprys. Die Hyundai i20 se onderdelemandjie is egter net-net goedkoper in randwaarde. Gesin: Hier kraai die Golf GTI koning met 20,87% van sy verkoopprys, maar die goedkoopste onderdelemandjie is dié van die Corolla Quest. Dié twee voertuie is egter glad nie in dieselfde segment nie. Kompak-kruismodel: In terme van % van koopprys is die Citroën C3 Aircross die wenner. Die Mahindra KUV 100 se mandjie is egter die goedkoopste. Kruismodel: Hier geniet die Fortuner ŉ reuse-oorwinning met slegs 15,91% van die verkoopprys én die goedkoopste mandjie. Luukse kruismodel: In dié segment kruip ietwat van ŉ foefie in. Die kleinste persentasie is die Mercedes-Benz GLE met 22,18%. Die goedkoopste mandjie is die Volvo XC60. Die Jaguar iPace lyk afgryslik op papier, want die groep het ŉ hele battery-pak op die lys en dit kos R600 000. Die probleem is dat ŉ mens nooit die hele battery vervang nie, maar eerder enkele selle, waarvan daar 432 is … én die battery is vir agt jaar gewaarborg en word deur Jaguar self gedek. As ŉ mens dan een sel moet byvoeg, is sy onderdeletotaal R320 958,82 en 18,69% en dus eintlik die kategoriewenner. Dubbelkajuit: Die dubbelkajuitsegment is stram. Die Ranger wen met 13,86% én die goedkoopste mandjie teen R79 796,12. Enkelkajuit: Tussen die enkelkajuitbakkies is die Nissan NP 300 die voorloper met 16,69%. Die goedkoopste mandjie behoort ook aan Nissan met die NP 200. Luuks: Die Alfa Giulia is ŉ groot verrassing in dié segment met 12,54% én die goedkoopste mandjie met R86 570,17. So, as ŉ mens koopprys vergelyk, is die Alfa Giulia die goedkoopste voertuig om te onderhou tussen die voertuie in dié verslag. Die algehele goedkoopste mandjie behoort aan die Nissan NP200 met R42 529,48.